Pielikums

informatīvajam ziņojumam “Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2.fāzes Latvijas novērtējuma ziņojumu, tajā izteiktajām rekomendācijām un to izpildes nodrošināšanu”

**Pasākumu un uzdevumu plāns OECD WGB 2.fāzes rekomendāciju izpildei**

**Plānā lietotie saīsinājumi**

2009.gada Nodokļu rekomendācija – 2009.gada Rekomendācijas par nodokļu pasākumiem turpmākai ārvalstu amatpersonu kukuļošanas apkarošanai starptautiskajos biznesa darījumos

2009.gada Rekomendācija ­– 2009.gada OECD Rekomendācijas par turpmāku ārvalstu amatpersonas kukuļošanas apkarošanu starptautiskajos biznesa darījumos

Altum – akciju sabiedrība “Attīstības finanšu institūcija Altum”

ARO – Finanšu līdzekļu atguves dienests

ASV – Amerikas Savienotās Valstis

ĀM – Ārlietu ministrija

EM - Ekonomikas ministrija

ES – Eiropas Savienība

FIU – Finanšu izlūkošanas dienests

FKTK – Finanšu un kapitāla tirgus komisija

FM – Finanšu ministrija

ĢP – Ģenerālprokuratūra

KD – Noziedzīgi iegūtu līdzekļu legalizācijas novēršanas dienests

KNAB – Korupcijas novēršanas un apkarošanas birojs

Konvencija – OECD 1997.gada 21.novembra Konvencijai par ārvalstu amatpersonu kukuļošanas apkarošanu starptautiskajos biznesa darījumos

LZRA – Latvijas Zvērinātu revidentu asociācija

NILLTF – noziedzīgi iegūtu līdzekļu legalizācijas un terorisma finansēšanas novēršana

OECD – Ekonomiskās sadarbības un attīstības organizācija

PKC – Pārresoru koordinācijas centrs

SIA – sabiedrība ar ierobežotu atbildību

TA – Tiesu administrācija

TM – Tieslietu ministrija

VAS – Valsts administrācijas skola

VID – Valsts ieņēmumu dienests

VP – Valsts policija

WGB – Kukuļošanas apkarošanas starptautiskajos biznesa darījumos darba grupa

|  |  |  |  |  |  |  |  |
| --- | --- | --- | --- | --- | --- | --- | --- |
| **Nr.** | | **Rekomendācija** | **Pasākums vai uzdevums** | **Atbildīgā institūcija** | | | **Termiņš** |
|  | | ***Rekomendācijas ārvalstu amatpersonu kukuļošanas efektīvai novēršanai un atklāšanai*** | | | | | |
|  | | **1.** **Attiecībā uz novēršanu un izpratnes veidošanu WGB rekomendē, lai Latvija:**  (a) nodrošina, ka Korupcijas novēršanas un apkarošanas pamatnostādnēs 2015.-2020.gadam kā prioritāte būtu noteikts:  *(i) KNAB centieni un spēja atklāt un izmeklēt aizdomas par ārvalstu amatpersonu kukuļošanu;*  *(ii) KNAB priekšnieka iecelšanas un atlaišanas kārtība;*  *(iii) ar korupciju saistītu noziedzīgi iegūtu līdzekļu legalizācijas un grāmatvedības pārkāpumu novēršana, atklāšana un likuma izpilde attiecībā uz to; un (iv) ārvalstu amatpersonu kukuļošanas noziedzīgais nodarījums (2009.gada Rekomendācija III);* | Sagatavoti grozījumi Korupcijas novēršanas un apkarošanas pamatnostādnēs 2015.-2020.gadam un iesniegti Ministru kabinetā saskaņā ar rekomendāciju.  KNAB ir izstrādājis Ministru kabineta noteikumu projektu “Korupcijas novēršanas un apkarošanas biroja priekšnieka amata pretendentu pieteikšanās nosacījumi un kārtība, kā arī pretendentu atlases un vērtēšanas kārtība” un tas 2016.gada 12.maijā ir izsludināts Valsts sekretāru sanāksmē saskaņošanai ar ieinteresētajām institūcijām. | KNAB | | | IZPILDĪTS |
|  | | (b) turpina ievērojami paaugstināt informētību privātajā sektorā par ārvalstu amatpersonu kukuļošanu, ieskaitot uzņēmēju asociācijas un tādus svarīgus sektorus kā mazos un vidējos uzņēmumus (MVU) un valsts uzņēmumus (2009.gada Rekomendācija III). | Lielākajiem nodokļu maksātājiem (juridiskām personām) elektroniski tiks nosūtīts KNAB izstrādātais materiāls par iekšējo kontroli uzņēmumos un godprātīgu uzņēmējdarbību.  2016.gadā plānots piedalīties uzņēmēju interešu pārstāvošo organizāciju organizētās konferencēs, vebinārijos un apaļo galdu diskusijās, lai vērstu pastiprinātu uzmanību uzņēmējiem par nacionālo un ārvalsts amatpersonu kukuļošanas nepieļaujamību.  Starptautisko dimensiju minētajām iniciatīvām piešķirs Eiropas Partneru pret korupciju (EPAC) un ES Pretkorupcijas kontaktpunktu tīkla (EACN) konference, kas 2016. gada novembrī notiks Rīgā. EPAC/EACN apvieno vairāk nekā 60 pretkorupcijas institūcijas no ES dalībvalstīm. KNAB rīkotās konferences galvenais temats būs **godprātīgas uzņēmējdarbības loma** **korupcijas novēršanā**. Konferences laikā tiks diskutēts par valsts lomu, nosakot iekšējās kontroles un pretkorupcijas standartus publiskajām kapitālsabiedrībām un privātajiem uzņēmumiem Latvijā un citās ES valstīs. | KNAB | | | 2017.gada 1.oktobris |
|  | | **2. Attiecībā uz ziņojumiem par ārvalstu amatpersonu kukuļošanu WGB rekomendē, lai:**  (a) ĀM turpina nodrošināt rakstiskas vadlīnijas un apmācīt ĀM personālu par viņu pienākumu atklāt un ziņot par ārvalstu amatpersonu kukuļošanu (ieskaitot mediju uzraudzību) un par atbalstu, kas pārstāvniecībām ārvalstīs jāsniedz Latvijas uzņēmumiem, kad tiem tiek prasīts kukulis (2009.gada Rekomendācija III, IX(ii) un I Pielikums A); | Nodrošināt rakstiskas instrukcijas Latvijas vēstniecībām un pārstāvniecībām ārvalstīs un apmācīt ĀM personālu par diplomātu pienākumu atklāt un ziņot par ārvalstu amatpersonu kukuļošanu (ieskaitot mediju uzraudzību).  Regulāri apkopot no Latvijas vēstniecībām un pārstāvniecībām saņemto informāciju par veiktajiem informatīvajiem pasākumiem un konsultācijām uzņēmējiem par nepieciešamo rīcību kukuļošanas gadījumos.  Ievietot ĀM un Latvijas vēstniecību mājaslapās KNAB sagatavotos materiālus. | ĀM | | | Pastāvīgi |
|  | | (b) Latvija īsteno tās plānu veikt pasākumus, kas noteiktu valsts amatpersonām pienākumu ziņot tieši vai netieši, izmantojot iekšējo mehānismu, tiesībsargājošām iestādēm par aizdomām par ārvalstu amatpersonu kukuļošanu starptautiskos darījumos, kas radušās, veicot savus dienesta pienākumus (2009.gada Rekomendācija III un IX(i)). | Sadarbībā ar VK tiks sagatavota redakcija par valsts amatpersonu ziņošanas pienākumu Valsts pārvaldes nodarbinātā ētikas kodeksa metodiskajā materiālā - rokasgrāmatā.  KNAB ir uzsācis Ministru kabineta noteikumu projekta izstrādi par iekšējo kontroli publiskas personas institūcijā un publiskas personas kapitālsabiedrībā, kuros tiks noteikts valsts amatpersonu pienākums ziņot par nacionālo vai ārvalsts amatpersonu kukuļošanas gadījumiem. | VK, KNAB | | | 2017.gada 1.oktobris |
|  | | **3. Attiecībā uz trauksmes celšanu WGB rekomendē, lai Latvija:**  (a) nodrošina attiecīgus pasākumus, aizsargājot no diskriminēšanas vai disciplinārsodiem valsts un privātajā sektorā strādājošos, kuri labā ticībā un pamatoti ziņo kompetentām institūcijām par aizdomām par ārvalstu amatpersonu kukuļošanu (2009.gada Rekomendācija III un IX(iii)); | Tiks izstrādāts likumprojekts “Trauksmes cēlēju likums” un iesniegts izskatīšanai Ministru kabinetā. | VK | | | 2016.gada 1.oktobris |
|  | | (b) veic pasākumus, iedrošinot trauksmes celšanu, tai skaitā informējot par labā ticībā (*bona fide*) veiktās trauksmes celšanas, kā publiskās un privātās godprātības sistēmas sastāvdaļas, svarīgumu un paaugstinot informētību par pieejamo aizsardzību privātā sektorā strādājošiem trauksmes cēlējiem, nodrošinot trauksmes cēlējiem viegli pieejamus ziņošanas kanālus (2009.gada Rekomendācija III un IX(i), (iii)). | Rekomendācijas būtībai atbilstošs uzdevums ir iekļauts Korupcijas novēršanas un apkarošanas pamatnostādnēs 2015.-2020.gadam.  2016.gadā KNAB sociālās kampaņas ietvaros arī tiks vērsta uzmanība tieši ziņotāju aktīvai līdzdalībai godprātības veicināšanā valsts pārvaldē un privātajā sektorā. | KNAB, VK | | | 2017.gada 1.oktobris |
|  | | **4. Attiecībā uz oficiāli atbalstītiem eksporta kredītiem WGB rekomendē, lai Latvija:**  (a) nodrošina, ka Altum ir pietiekami cilvēku un finanšu resursi, lai sistemātiski veiktu atbalsta pieprasījuma iesniedzēju izpēti; | Pēc SIA „Latvijas Garantiju aģentūras” pievienošanās vienotai attīstības finanšu institūcijai Altum, sākot ar 2015. gada 15. aprīli pakāpeniski ir pilnveidota eksporta kredīta garantiju projektu risku vadība, t.sk. attiecībā uz kukuļošanas novēršanu.  Jaunizveidotās institūcijas ietvaros attiecīgu kompetenci nodrošina Risku vadības departaments. | Altum | | | 2017.gada 1.oktobris |
|  | | (b) nodrošina, ka Altum kukuļošanas novēršanas politika un prakse atbilst 2006.gada Rekomendācijai, un | Altum ir izveidota iekšējās kontroles sistēma atbilstoši labākajai praksei finanšu institūcijām un tā tiek regulāri pilnveidota. Iekšējās kontroles sistēmas ietvaros tiek veikta visu Altum darbībai piemītošo būtisko risku pārvaldība t.sk. korupcijas riska (operacionālā riska pārvaldības ietvaros). Pārvaldības ietvaros tiek veikta risku identificēšana un ziņošana par identificētajiem gadījumiem, riska novērtēšana, kā arī, ja nepieciešams, preventīvo un/vai korektīvo pasākumu veikšana riska novēršanai.  Altum visi darbības procesi, t.sk. eksporta garantiju apkalpošana, ir izstrādāti atbilstoši Altum saistošajiem ārējiem normatīvajiem aktiem un labākajai praksei finanšu institūcijām, t.sk. OECD Padomes 2006.gada Rekomendācijai par kukuļošanu un oficiāli atbalstītiem eksporta kredītiem (*C(2006)163 Recommendation of the Council on Bribery and Officially Supported Export Credits*). Darbības procesi tiek izstrādāti arī tā, lai maksimāli novērstu darbinieku iespējamu pakļautību korupcijas riskam.  2015.gadā, pilnveidojot eksporta garantijas apkalpošanas procesu, ir atcelti visi iepriekš noteiktie sliekšņi atbilstoši 2006.gada Rekomendācijai par kukuļošanu un oficiāli atbalstītiem eksporta kredītiem.  Altum ir virkne normatīvo dokumentu, kas reglamentē risku, t.sk. korupcijas riska pārvaldību. Šādi normatīvie dokumenti ir “Risku pārvaldīšanas politika”, “Altum risku saraksts”, “Procedūra par operacionālā, darbības atbilstības un reputācijas riska gadījumu ziņošanas kārtību”, “Disciplinārās atbildības noteikumi”, “Altum darba kārtības noteikumi”, “Interešu konfliktu novēršanas politika”, kā arī atsevišķu procesu, kuros var rasties korupcijas risks, reglamentējošie normatīvie dokumenti. | Altum | | | 2017.gada 1.oktobris |
|  | | (c) apmāca Altum darbiniekus jautājumos par ārvalstu amatpersonu kukuļošanas novēršanu, atklāšanu un ziņošanu (2009.gada Rekomendācija IX(i), X.C un XII). | Plānota sadarbības memoranda slēgšana, kurā būs atrunāti informācijas sniegšanas kritēriji KNAB. 2016.gadā plānotas apmācības par OECD Konvenciju un 2009.gada Rekomendāciju Altum nodaļu vadītājiem no dažādiem Latvijas reģioniem. Pirmās apmācības ir notikušas 2015.gada 11.novembrī. Abpusēja vienošanās paredz līdzīgas apmācības Altum darbiniekiem organizēt vismaz reizi gadā. | KNAB, Altum | | | 2017.gada 1.oktobrī |
|  | | **5. Attiecībā uz oficiālo attīstības palīdzību (OAP) WGB rekomendē, lai Latvija** veic atbilstošus pasākumus ārvalstu amatpersonu kukuļošanas novēršanai, atklāšanai un ziņošanai par to un apsver iespēju izslēgt no OAP projektiem šajā noziedzīgā nodarījumā notiesātus uzņēmumus, ja Latvijas privātā sektora pārstāvji nākotnē iesaistīsies OAP finansētos projektos (2009.gada Rekomendācija XI). | Papildināt Granta projektu konkursa “Atbalsts attīstības sadarbības projektiem Latvijas Republikas noteiktajās saņēmējvalstīs” nolikumu 2016.gadam, paredzot, ka ārvalstu amatpersonu kukuļošanā notiesāti uzņēmumi tiek izslēgti no OAP grantu projektu konkursa.  ĀM sadarbībā ar KNAB informēt visus OAP projektu/aktivitāšu īstenotājus  par pretkorupcijas jautājumiem.  ĀM pašlaik izstrādā jaunu vidējā termiņa plānošanas dokumentu – Latvijas attīstības sadarbības politikas pamatnostādnes 2016.-2022.gadam  Jaunajās pamatnostādnēs kā sasniedzamos attīstības sadarbības politikas rezultātus paredzēts ietvert: “Latvija pilda starptautiskās saistības par attīstības sadarbības finansējuma apjomu un izlietojuma kvalitāti” un “Latvijas oficiālā attīstības palīdzība ir caurspīdīga, koordinēta un pārvaldīta pēc labas pārvaldības principiem”. Abiem politikas rezultātiem tiks izstrādāti kvantitatīvie rezultātu rādītāji, kas cita starpā ietvers principu ievērošanu atbilstoši šādiem dokumentiem:   * Konvencija; * OECD Attīstības palīdzības komitejas rekomendācija par pret-korupcijas pasākumiem divpusējās attīstības palīdzības projektos ietvaros; (*DCD/DAC(96)11/FINAL - DAC Recommendation on Anti-Corruption Proposals for Bilateral Aid Procurement*). | ĀM | | | Pastāvīgi |
|  | | **6. Attiecībā uz aplikšanu ar nodokļiem WGB rekomendē, lai Latvija:**  (a) uzlabo kukuļošanas atklāšanu,  *(i) grozot VID Iekšējos noteikumus Nr.38, lai nodrošinātu, ka tie ietver ārvalstu amatpersonu kukuļošanu, kā definēts Krimināllikuma (KL) 323.pantā,*  *(ii) apsverot iespēju iestrādāt Noteikumos papildu materiālus no Ekonomiskās sadarbības un attīstības organizācijas (OECD) Informētības par kukuļošanu rokasgrāmatas nodokļu inspektoriem,*  *(iii) veicot pasākumus, lai nodrošinātu, ka nodokļu maksātāji ar ārvalstu amatpersonu kukuļošanas risku, tiktu pakļauti nodokļu auditam, un*  *(iv) izvērtējot, vai nodokļu iestādes efektīvi atklāj kukuļošanu saskaņā ar 2009.gada Nodokļu rekomendāciju I(ii) (2009.gada Rekomendācija VIII un 2009.gada Nodokļu rekomendācija I(ii));* | (i), (ii) Veikt grozījumus VID 2014.gada 27.maija iekšējos noteikumos Nr.38 “Kārtība, kādā VID amatpersonas rīkojas, identificējot riskus par kukuļošanas gadījumiem”, tajos ietverot ārvalstu amatpersonu kukuļošanas gadījumus, kā tas noteikts Krimināllikuma 323.pantā un iestrādājot informāciju no OECD kukuļdošanas un korupcijas apzināšanās rokasgrāmatas (*OECD Bribery and corruption awareness handbook*) nodokļu pārbaudēm.  *Izpildes gaita*  *VID 2016.gada 11.februārī ir apstiprinājis jaunā redakcijā iekšējos noteikumus Nr.7 “Kārtība, kādā Valsts ieņēmumu dienesta amatpersonas rīkojas, identificējot riskus par kukuļošanas gadījumiem” un pielikumu “Ziņojums par identificētajiem riskiem, kas liecina par kukuļdošanas gadījumiem”, kas aizstāj VID 2014.gada 27.maija iekšējos noteikumos Nr.38 “Kārtība, kādā VID amatpersonas rīkojas, identificējot riskus par kukuļošanas gadījumiem”.*  *Iekšējie noteikumi papildināti atbilstoši OECD rekomendācijām, kas tika sniegtas, pamatojoties uz 2015.gada maija vizītes laikā konstatētajiem faktiem attiecībā uz to, kā Latvija īsteno OECD Konvenciju par ārvalstu amatpersonu kukuļošanas apkarošanu starptautiskos darījumos.*  *Atbilstoši rekomendācijām iekšējie noteikumi papildināti, ietverot:*  * Krimināllikuma 316.pantā noteikto ārvalstu amatpersonu jēdzienu,*  * Krimināllikuma XXIV nodaļā noteikto kriminālatbildību par kukuļu piesavināšanos, starpniecību kukuļdošanā un kukuļdošanu ārvalstu amatpersonu kukuļošanu,*  * materiālus no OECD Kukuļdošanas un korupcijas apzināšanas rokasgrāmatas nodokļu pārbaudēm.*  *Iekšējie noteikumi un iekšējos noteikumos pieminētie OECD sagatavotie dokumenti latviešu valodā ievietoti Nodokļu kontroles pārvaldes Dokumentu koplietošanas servera vietnē “Korupcijas pazīmju identificēšana”, kam pieeja ir visiem Nodokļu kontroles pārvaldes darbiniekiem, savukārt citu pārvalžu darbiniekiem ir iespēja iegūt piekļuves tiesības konkrētajai vietnei. Iekšējos noteikumos minētajām VID pārvaldēm e-pastā ir nosūtīti gan iekšējie noteikumi, gan OECD sagatavotie dokumenti, uz kuriem ir atsauces iekšējos noteikumos. Ņemot vērā, ka Latvijai 2016.gada oktobrī jāziņo WGB par pasākumiem, kas veikti rekomendāciju īstenošanai, darbiniekiem ir lūgts pievērst uzmanību iekšējos noteikumos norādītajām pazīmēm, kas liecina par iespējamo valsts amatpersonu, t.sk., ārvalstu amatpersonu kukuļošanu un aizdomu gadījumā ziņot KNAB, kā arī atgādināts, ka nodokļu kontroles pasākuma laikā nav jāiegūst tieši pierādījumi par koruptīviem darījumiem, KNAB atbilstoši savai kompetencei izvērtēs iesniegtos materiālus un veiks turpmākos pasākumus.*  (iii) Veikt pasākumus, lai nodokļu maksātāji, kas pakļauti kukuļošanas riskiem, 64tiktu identificēti nodokļu auditu veikšanai.  *Izpildes gaita*  *Nodokļu kontroles pasākumu plānošanā ir uzsākta "Eiropas Savienības Oficiālā Vēstneša" pielikuma tīmekļa vietnes TED datu bāzes izmantošana. Ja datu bāzē ir informācija par konkrētā nodokļu maksātāja piedalīšanos citu ES un citu valstu iestāžu rīkotajos publisko iepirkumu konkursos, par to informē nodokļu kontroles pasākumu veicējus, informāciju atspoguļojot analītiskajā apskatā, norādot uz pastāvošajiem iespējamiem riskiem, kas saistīti ar līdzekļiem, ko varētu izmantot valsts amatpersonu vai ārvalsts amatpersonu kukuļošanai, ja uzņēmumi sniedz pakalpojumus vai piegādā preces saskaņā ar noslēgtiem publisko iepirkumu līgumiem.*  (iv) Veikt novērtēšanu, vai darbs kukuļošanas atklāšanā ir efektīvs.  *Piezīme. Pasākumi iekļauti VID darba plānā 2016.gadam, kas apstiprināts ar VID 2016.gada 19.janvāra rīkojumu Nr.64.* | FM, VID | | | (i), (ii) IZPILDĪTS  (iii) IZPILDĪTS  (iv) 2016.gada 30.decembris |
|  | | (b) veic pasākumus, nosakot, ka prokurori pieprasa, lai VID veiktu iespējamo likumpārkāpēju nodokļu deklarāciju izvērtēšanu saskaņā ar likuma “Par nodokļiem un nodevām” 23.panta 4.1 daļu visās ārvalstu amatpersonu kukuļošanas lietās (2009.gada Rekomendācija VIII); | 1.Veikt nodokļu aprēķinus un sniegt atzinumus par budžetam nodarītajiem zaudējumiem saistībā ar ierosinātajām krimināllietām par ārvalstu amatpersonu kukuļošanu pēc kriminālprocesa virzītāja pieprasījuma atbilstoši likuma “Par nodokļiem un nodevām” 23.panta 4.1 daļai.  *Piezīme. Pasākums VID kompetences apmērā iekļauts ieviešanai VID darba plānā 2016.gadam, kas apstiprināts ar VID 2016.gada 19.janvāra rīkojumu Nr.64.* *VID nodrošinās nodokļu aprēķina veikšanu un atzinuma par budžetam nodarītajiem zaudējumiem sniegšanu atbilstoši kriminālprocesa virzītāja pieprasījumam.*  2. ĢP Darbības analīzes un vadības departamenta virsprokurors ir sagatavojis informatīvu vēstuli, ar kuru nosaka, ka ārvalstu amatpersonu kukuļošanas lietās prokuroriem saskaņā ar likuma „Par nodokļiem un nodevām” 23.panta 4.1 daļu VID ir jāpieprasa veikt nodokļu aprēķinu un sniegt atzinumu. | ĢP, FM, VID | | | 1.2016.gada 30.decembris  2.IZPILDĪTS |
|  | | (c) turpina paaugstināt nodokļu iestāžu amatpersonu un nodokļu maksātāju izpratni par ārvalstu amatpersonu kukuļošanu un nodrošina nodokļu inspektoru papildu apmācību kukuļošanas atklāšanā (2009.gada Rekomendācija III un VIII un 2009.gada Nodokļu rekomendācija II). | Uzlabot izpratni par ārvalstu amatpersonu kukuļošanu nodokļu administrācijas darbinieku un nodokļu maksātāju vidū, darbiniekiem nodrošinot papildu mācības kukuļošanas atklāšanā un informējot nodokļu maksātājus par godprātīgu un no korupcijas brīvu starptautisko uzņēmējdarbību.  *Izpildes gaita*  *VID amatpersonu izpratnes paaugstināšanai:*  *- 2016.gada VID mācību plānā, kas apstiprināts ar VID 2015.gada 18.decembra rīkojumu Nr.9.2-4/4773-p “Par Valsts ieņēmumu dienesta 2016.gada mācību plānu” Nodokļu pārvaldes, Nodokļu kontroles pārvaldes, Finanšu policijas pārvaldes, Muitas policijas pārvaldes un Juridiskās un pirmstiesas strīdu izskatīšanas pārvaldes darbiniekiem (kopā 140) plānots organizēt mācību pasākumu par kukuļošanas risku identificēšanu, piesaistot OECD ekspertu. VID ir sazinājies ar KNAB un OECD Dienvidaustrumu Eiropas daļas vadītāju ar lūgumu sniegt atbalstu mācību pasākuma organizēšanai;*  *- VAS ir sagatavojusi iepirkuma dokumentāciju mācību modulim “Koruptīvu darbību identificēšana VID veiktajās pārbaudēs kā ēnu ekonomikas mazināšanas instruments”, kura ietvaros plānots apmācīt līdz 1000 VID darbinieku. Mācību modulī ir iekļauti arī jautājumi par ārvalstu amatpersonu kukuļošanas atklāšanu;*  *- divi VID darbinieki 2016.gada 13.-18.martā piedalījās OECD seminārā “Nodokļi un noziegumi”, kurā tika skatīts jautājums arī par korupcijas un kukuļošanas noziegumiem.*  *Nodokļu maksātāju izpratnes paaugstināšanai:*  *- VID mājas lapā ievietots informatīvais materiāls “Kas jāņem vērā uzņēmumu ienākuma nodokļa maksātājiem saistībā ar kukuļdošanu”;*  *- VID Klientu apkalpošanas centros ir izvietoti KNAB informatīvie bukleti nodokļu maksātājiem “Godprātīga uzņēmējdarbība” un “Godprātīga un no korupcijas brīva starptautiskā uzņēmējdarbība”;*  *- minētie informatīvie materiāli elektroniski nosūtīti 1265 lielākajiem nodokļu maksātājiem.*  *Piezīme. Pasākums VID kompetences apmērā iekļauts ieviešanai VID darba plānā 2016.gadam, kas apstiprināts ar VID 2016.gada 19.janvāra rīkojumu Nr.64.* | FM, VID | | | 2016.gada 30.decembris |
|  | | **7. Attiecībā uz uzskaites prasībām, ārējo un iekšējo uzņēmuma kontroli WGB rekomendē, lai Latvija:**  (a) veic pasākumus, mudinot uzņēmumus izstrādāt, pieņemt un efektīvi īstenot adekvātu iekšējo kontroli, ētikas un atbilstības programmas vai pasākumus ar mērķi novērst un atklāt ārvalstu amatpersonu kukuļošanu; un mudina uzņēmēju un profesionālās asociācijas izstrādāt līdzīgas programmas vai pasākumus, cenšoties palīdzēt uzņēmumiem, ir īpaši MVU (2009.gada Rekomendācija III un X C(i)); | Rekomendācija uzdevuma veidā ir ietverta Korupcijas novēršanas un apkarošanas pamatnostādnēs 2015.-2020.gadam korporatīvās sociālās atbildības politikas izstrādes ietvaros.  KNAB informatīvie materiāli par iekšējās kontroles lomu uzņēmumos un amatpersonu kukuļošanas nepieļaujamību sadarbībā ar VID tiks nosūtīti lielajiem nodokļu maksātājiem – juridiskām personām, informācija būs pieejama arī VID klientu apkalpošanas centros Latvijā, kā arī VID mājaslapā.  2016.gadā plānoti vairāki pasākumi, kas vērsti uz izpratnes veicināšanu par iekšējo kontroli, ziņošanu un korupcijas novēršanu publiskas personas institūcijās un privātos uzņēmumos. | EM, KNAB | | | 2017.gada 1.oktobris |
|  | | (b) nodrošina, ka valsts uzņēmumiem vadlīnijas par iekšējo kontroli pretkorupcijas jomā skaidri vēršas pret ārvalstu amatpersonu kukuļošanu (2009.gada Rekomendācija III un X C(i)); | Vadlīniju izstrādi nodrošina PKC, vadlīniju izstrādes procesā KNAB tiks iesaistīts, nodrošinot, ka vadlīnijās ietvertie principi ir saistīti ar KNAB izstrādātajiem Ministru kabineta noteikumiem par iekšējo kontroli, veicinot izpratni par regulējuma piemērošanu. | PKC, KNAB | | | 2017.gada 1.oktobris |
|  | | (c) turpina veikt pasākumus, padziļinot pieaicināto revidentu izpratni par ārvalstu amatpersonu kukuļošanu, tai skaitā nodrošinot apmācību par ārvalstu amatpersonu kukuļošanas atklāšanu (2009.gada Rekomendācija III(i)); | Veikt zvērinātu revidentu apmācību par ārvalstu amatpersonu kukuļošanas jautājumiem.  *Izpildes gaita:*  *1. LZRA 2016.gada 22.marta kopsapulcē KNAB pārstāvis sniedza prezentāciju par amatpersonu kukuļošanas un tās atklāšanas jautājumiem;*  *2. 2016.gada 10.maijā un atkārtoti 2016.gada 8.jūnijā LZRA Izglītības centrā notiks pasniedzējas zvērinātas revidentes Armines Movsisjanas vadītais seminārs “Kukuļdošanas apzināšana revīzijas un lietpratēja vai uzticības uzdevuma izpildes laikā”. Semināra laikā klātesošie tiks iepazīstināti ar LZRA izstrādāto dokumentu “Kārtība, kādā zvērinātie revidenti un zvērinātu revidentu komercsabiedrības veic Kukuļdošanas apzināšanu revīzijas un lietpratēja vai uzticības uzdevumu izpildes laikā un nepieciešamības gadījumā ziņo Korupcijas novēršanas un apkarošanas birojam”, kas ir piemērojama finanšu pārskatu revīzijās no 2016.gada. Tiks apskatīti kārtības piemērošanas jautājumi un kukuļdošanas praktiskie piemēri.*  *Papildu informācija:*  *LZRA ir izstrādājusi kārtību, kurā ir iekļauts pasākumu kopums, kas jāveic zvērinātiem revidentiem un zvērinātu revidentu komercsabiedrībām, lai revīzijas un lietpratēja vai uzticības uzdevumu izpildes laikā apzinātu* *kukuļdošanu un, ja nepieciešams, ziņotu KNAB. Minētā kārtība ir pieejama zvērinātiem revidentiem un sabiedrībai kopumā LZRA mājaslapā (*[*http://www.lzra.lv/ziņas-k2/item/12-lzra-izstrādātās-metodikas.html*](http://www.lzra.lv/ziņas-k2/item/12-lzra-izstrādātās-metodikas.html)*). Kārtība pieejama tikai latviešu valodā.* | FM, KNAB | | | 2017.gada 30.jūnijs |
|  | | (d) veic efektīvus pasākumus, mudinot uzņēmumus, kas saņem ziņojumus no ārējā revidenta par aizdomīgiem ārvalstu amatpersonu kukuļošanas gadījumiem, aktīvi un efektīvi reaģēt uz šādiem ziņojumiem (2009.gada Rekomendācija III(iv) un X B(iv)); | **IZPILDĪTS** | | | | |
|  | | (e) veic grozījumus tiesību aktos, nosakot pienākumu ārējiem revidentiem ziņot kompetentām institūcijām par ārvalstu amatpersonu kukuļošanu pēc iespējas ātrāk; un arī veikt turpmākos grozījumus tiesību aktos, precizējot, ka tiesas, prokurori un izmeklētāji drīkst pieprasīt revidentam sniegt informāciju izmantošanai, kad tiek izmeklēta ārvalstu amatpersonu kukuļošana (2009.gada Rekomendācija III(iv) un X B(v)). | **IZPILDĪTS**  2016.gada 1.janvārī stājās spēkā grozījumi likumā “Par zvērinātiem revidentiem”. | | | | |
|  | | **8. Attiecībā uz noziedzīgi iegūtu līdzekļu legalizāciju WGB rekomendē, lai Latvija:**  (a) veic izmaiņas NILLTFNL, nodrošinot, ka visas politiski nozīmīgas personas (PNP) kategorijas ir iekļautas (Konvencijas 7.pants; 2009.gada Rekomendācija III(ii)); | **IZPILDĪTS**  2016.gada 29.februārī [grozījumi Noziedzīgi iegūtu līdzekļu legalizācijas un terorisma finansēšanas novēršanas likumā](http://likumi.lv/ta/id/280283-grozijumi-noziedzigi-iegutu-lidzeklu-legalizacijas-un-terorisma-finansesanas-noversanas-likuma)  stājas spēkā | | | | |
|  | | (b) pieprasa visiem komersantiem, kuru akcijas ir iekļautas regulētā tirgū (turpmāk – likuma subjekts), veic padziļināto izpēti un citus papildus pasākumus pret noziedzīgi iegūtu līdzekļu legalizēšanu, izvērtējot nerezidentus, kas rada noziedzīgi iegūtu līdzekļu legalizācijas riskus (Konvencijas 7.pants; 2009.gada Rekomendācija II.); | FKTK ir izstrādājusi un 2015.gada 23.decembrī pieņēmusi normatīvos noteikumus Nr.234 “Klientu padziļinātās izpētes normatīvie noteikumi kredītiestādēm un licencētām maksājumu un elektroniskās naudas iestādēm”, kas nosaka noziedzīgi iegūtu līdzekļu legalizācijas riska paaugstinošus segmentus un faktorus (t.sk. korupciju un nerezidentu apkalpošanas biznesu kā riska paaugstinošus faktorus), kā arī nosaka par pienākumu iestādēm ieviest riska skaitliskās novērtējuma sistēmas.  Bankas ir uzsākušas minēto noteikumu praktisku ieviešanu klientu un to darījumu NILLTF riska uzraudzībā, tai skaitā veidojot nepieciešamo informācijas tehnoloģiju nodrošinājumu un veicot klientu bāzes pārklasifikāciju (ieviešana līdz 2016.gada septembrim).  FKTK ir izstrādājusi un 2015. gada 23. decembrī apstiprinājusi kredītiestādēm šādus ieteikumus (vadlīnijas):  1. Ieteikumi kredītiestādēm un ārvalstu banku filiālēm noziedzīgi iegūtu līdzekļu legalizācijas un terorisma finansēšanas riska pārvaldības personāla resursu nodrošināšanai;  2. Ieteikumi kredītiestādēm sadarbībai ar trešajām personām potenciālo kredītiestādes klientu identifikācijas prasību nodrošināšanai;  3. Ieteikumi kredītiestādēm un ārvalstu banku filiālēm noziedzīgi iegūtu līdzekļu legalizācijas un terorisma finansēšanas riska pārvaldības resursu informācijas tehnoloģiju nodrošinājumam.  Saskaņā ar grozījumiem Noziedzīgi iegūtu līdzekļu legalizācijas un terorisma finansēšanas novēršanas likumā, kas paplašina politiski nozīmīgo personu definīciju, FKTK ir izstrādājusi un apstiprinājusi “Ieteikumus kredītiestādēm un finanšu iestādēm politiski nozīmīgu personu, to ģimenes locekļu un ar tām cieši saistītu personu noskaidrošanai, izpētei un darījumu uzraudzībai”. Bankas ir uzsākušas savu iekšējo normatīvu papildināšanu, kā arī veic virkni pasākumu, lai jaunās prasības PNP paplašinātās definīcijas sakarā attiecinātu uz esošajiem un jaunajiem klientiem.  Vienlaikus FKTK 2015. gada decembrī izstrādāja Noziedzīgi iegūtu līdzekļu legalizācijas un terorisma finansēšanas riska pārvaldīšanas normatīvo noteikumu projektu, kas nosaka minimālās prasībās attiecībā uz NILLTF riska pārvaldīšanu. Noteikumu projekts ir apstiprināts FKTK padomē 2016. gada janvārī. Sākot no 2016. gada 15. jūlija bankas uzsāks regulāru ikceturkšņa atskaišu sniegšanu FKTK par to NILLTF riska ekspozīcijas raksturlielumiem. | FKTK | | | 2016.gada 1.oktobris |
|  | | (c) uzlabo noziedzīgi iegūtu līdzekļu legalizācijas atklāšanu  *(i) nodrošinot, ka FIU ir pietiekami resursi, lai analizētu visus aizdomīgu darījumu ziņojumus (ADZ) un neparastu darījumu ziņojumus (NDZ) un pārsūtītu ar ārvalstu amatpersonu kukuļošanu saistīto informāciju KNAB, un*  *(ii) nodrošinot papildu vadlīnijas, tipoloģiju un apmācību komersantiem, kuru akcijas ir iekļautas regulētā tirgū, īpaši pievēršoties ziņošanai par noziedzīgi iegūtu līdzekļu legalizāciju saistībā ar korupciju un ārvalstu amatpersonu kukuļošanu, it īpaši - noziedzīgi iegūtu līdzekļu legalizāciju, ko veic banku klienti nerezidenti (Konvencijas 7.pants; 2009.gada Rekomendācija III(i));* | 1.KD ir izstrādājis 2008.gada 22.decembra Ministru kabineta noteikumu Nr. 1071 „Par neparasta darījumu pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem” grozījumu projektu par kārtību, kādā sniedzami ziņojumi par neparastiem un aizdomīgiem darījumiem, izveidojot speciālu pazīmi ziņošanai par masu informācijas līdzekļos izskanējušām ziņām par iespējamām koruptīvām darbībām un ar to saistīto noziedzīgi iegūtu līdzekļu legalizāciju. Minēto grozījumu projektu plānots iesniegt apstiprināšanai Ministru kabinetā 2016.gada jūnijā  2.KD izstrādās visaptverošus 2008.gada 22.decembra Ministru kabineta noteikumu Nr. 1071 „Par neparasta darījumu pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem” grozījumus, pārveidojot līdzšinējo ziņošanas sistēmu, lai tādējādi palielinātu tās efektivitāti, kā arī pārskatot ziņošanas kritērijus visiem likuma subjektiem. Minēto grozījumu projektu plānots iesniegt apstiprināšanai Ministru kabinetā līdz 2017.gada jūlijam. | KD,  FM | | | 1.2016.gada 30.jūnijs  2.2017.gada 31.jūlijs |
|  | | (d) veic pasākumus, nodrošinot atbilstību NILLTFNL  *(i) palielinot FKTK resursus;*  *(ii) nodrošinot, ka komersantu, kuru akcijas ir iekļautas regulētā tirgū, pārbaudes, ieskaitot to pārstāvniecībās, biežums atbilst riskam, ko var radīt konkrētā juridiskā persona, palīdzot legalizēt vai veicinot noziedzīgi iegūtu līdzekļu legalizāciju;*  *(iii) piešķirot lielāku prioritāti to banku pārbaudēm, kas specializējas nerezidentu depozītos;*  *(iv) izpētot, kāpēc FKTK un/vai ziņojošie subjekti nespēja atklāt tos gadījumus, par kuriem tika ziņots plašsaziņas līdzekļos un attiecīgi veikt nepieciešamos pasākumus; un*  *(v) uzsākot procesu pret attiecīgām fiziskām un juridiskām personām, kad atklāts, ka iepriekšminētās pārkāpušas NILLTFNL (Konvencijas 7.pants; 2009.gada Rekomendācija II);* | (i) FKTK amatu vietu skaits Finanšu integritātes daļā (FID), kas strādā specifiski ar NILLTFN jautājumiem, 2016. gada sākumā ir palielināts no 5 amata vietām līdz 15 amata vietām. FKTK ir restrukturizējusi Finanšu integritātes daļu, izveidojot uz tā bāzes Atbilstības kontroles departamentu ar 5 atsevišķām nodaļām, kas nodrošinās NILLTFN atbilstības uzraudzību kredītiestādēm un nebanku finanšu iestādēm, veiks nerezidentu banku klientu darījumu regulāru monitoringu, vērtēs banku NILLTFN normatīvo bāzi un sankciju atbilstošu pielietojumu, kā arī nodrošinās Latvijas NILLTFN normatīvās bāzes savlaicīgu aktualizāciju. FKTK pamatā ir pabeigusi departamenta personāla komplektāciju, kā rezultātā uz 2016.gada 10.maiju, departamentā strādā 10 cilvēki, vēl trīs darbinieki ir noslēguši darba līgumus un uzsāks darbu FKTK 2016.gada jūnijā, savukārt 2 kandidāti, kas ir izturējuši konkursu, sāks strādāt jūlijā. Līdz 2016.gada beigām FKTK plāno Atbilstības kontroles departamentā atvērt vēl 2 štata vietas (vecākais jurists un atbilstības uzraudzības eksperts), un atbilstoši pieņemt darbā speciālistus. Pašreiz konkurss uz minētajām štata vietām ir izsludināts.  (ii) Lai palielinātu FKTK veikto pārbaužu kapacitāti bankās, kuru pamatdarbība ir orientēta uz nerezidentu apkalpošanu, 2016. gadā pēc FKTK noteiktām prasībām un kārtības tiek veiktas nerezidentu banku darbības pārbaudes NILLTF jomā, ko veic neatkarīgas ASV konsultāciju kompānijas ar pieredzi banku darbības atbilstības NILLTF jomā izvērtēšanā. FKTK ir noslēgusi līgumu ar ASV konsultāciju kompāniju, kas pēc FKTK noteiktām prasībām izstrādāja metodoloģiju (kārtību un apmēru), pēc kādas būs jāveic atbilstības NILLTFNL prasībām pārbaudes bankās. ASV konsultāciju kompānijas veic neatkarīgo pārbaudi 2 etapos. Pirmā etapa ietvaros 7 banku pārbaužu rezultāti tiks iesniegti 2016.gada jūnija beigās, bet atlikušo 6 nerezidentu banku pārbaužu rezultāti tiks iesniegti 2016.gada augusta beigās Pārbaudē konstatēto trūkumu un nepilnību novēršana tiks veikta līdz 2016.gada novembrim, bet attiecībā uz nepieciešamajiem uzlabojumiem IT nodrošinājumā – ar pagarinājumu līdz 2016.gada beigām. FKTK Atbilstības kontroles departaments uzraudzīs visu neatkarīgajai pārbaudei pakļauto banku trūkumu novēršanas plānu izpildes gaitu. 2016.gada 21.-22.martā Pasaules Banka noturēja apmācību semināru FKTK darbiniekiem NILLTF jomā.  (iii) FKTK Atbilstības kontroles departaments ir izstrādājis NILLTFN atbilstības uzraudzības stratēģijas jaunos principus un atbilstoši tiem veic nepieciešamās izmaiņas Komisijas iekšējos normatīvos, kā arī veido NILLTFN atbilstības uzraudzības procesam nepieciešamo IT nodrošinājumu. Plānots, ka iekšējie normatīvie akti, kas precizēs kārtību, kādā tiek veikta banku uzraudzība, ņemot vērā to risku līmeni tiks izstrādāti un pieņemti līdz 2016.gada 1.augustam.  (iv) FKTK, ņemot vērā OECD rekomendācijas un pēdējos gados ierosinātās administratīvās lietas, pamatojoties uz masu medijos minētās informācijas izpēti, turpinās pievērst uzmanību visiem gadījumiem, kas parādās masu medijos saistībā ar Latvijas finanšu iestāžu iespējamo iesaisti noziedzīgi iegūtu līdzekļu legalizācijā vai terorisma finansēšanā un FKTK veiks mērķa pārbaudes saistībā ar masu medijos minētajiem faktiem. FKTK, pamatojoties uz *Kroll* pētījumā minēto informāciju, ir veikusi pārbaudi AS “Privatbank” un, ņemot vērā konstatētos pārkāpumus, ir piemērotas šādas sankcijas un korektīvie pasākumi:  1) 2015.gada 25.novembrī – atstādināta bankas valde;  2) 2015.gada 11.decembrī – bankai piemērots maksimālais iespējamais naudas sods (2 016 830 *euro*), noteikts pienākums pilnveidot iekšējās kontroles sistēmu, veikt neatkarīgu auditu, veikt klientu bāzes revīziju.  3) 2015.gada 14.decembrī – piemēroti naudas sodi atbildīgajām fiziskajām personām (bankas valdes locekļiem šādos apmēros 96 449 *euro*, 25 869 *euro*, 15 411 *euro*, 7 607 *euro*).  FKTK, veicot atkārtotas pārbaudes Trasta komercbankā, ir konstatējusi atkārtotus un ilgstošus NILLTFN prasību pārkāpumus un būtiskus trūkumus iekšējās kontroles sistēmā, kas nav ilgstoši novērsti. Saistībā ar Trasta komercbankas iesaisti *Moldincom* bankas lietā, kuras ietvaros tika konstatēta arī bankas valdes iesaiste aizdomīgo darījumos, Eiropas Centrālā banka pēc FKTK ieteikuma lēma par TKB licences atsaukšanu 2016.gada 4.martā.  FKTK veicot pārbaudes *Baltic International Bank*, saistībā ar finanšu līdzekļu izkrāpšanu no Ukrainas Delta Bankas, izmantojot *FOREX* darījumu shēmu, ir konstatējusi NILLTFN prasību pārkāpumus un būtiskus trūkumus iekšējās kontroles sistēmā, kā arī valdes priekšsēdētājas iesaisti aizdomīgos darījumos, par ko amatpersonai ir piemērots naudas sods 25 000 *euro* apmērā, bet bankai ir piemērots sods 1,1 milj. *euro* apmērā.  (v) par pēdējām piemērotajām sankcijām saistībā ar publiski izskanējušo informāciju skatīt (iv) punktu.  2016.gada 20.jūnijā stāsies spēkā grozījumi Maksājumu pakalpojumu un elektroniskās naudas likumā un grozījumi Finanšu un kapitāla tirgus komisijas likumā, 2016.gada 26.maijā Saeima 3.lasījumā apstiprināja likumprojektu Grozījumi Noziedzīgi iegūtu līdzekļu legalizācijas likumā, un 2016.gada 2.jūnijā Saeima 3.lasījumā apstiprināja likumprojektu Grozījumi Kredītiestāžu likumā”. Likumprojekti paredz šādus uzlabojumus:  1. paaugstināt administratīvās sankcijas kredītiestādēm par darbībām, kuru rezultātā ir pārkāptas normatīvo aktu prasības attiecībā uz noziedzīgi iegūtu līdzekļu legalizācijas un terorisma finansēšanas novēršanu vai normatīvo aktu prasības attiecībā uz starptautiskajām vai nacionālajām sankcijām, kas nosaka finanšu ierobežojumus.  2. noteikt profesionālās kvalifikācijas atbilstības prasības personām, kas kredītiestādē vai licencētā maksājumu vai elektroniskās naudas iestādē ir atbildīgas par Noziedzīgi iegūtu līdzekļu legalizācijas un terorisma finansēšanas novēršanas likuma prasību izpildi.  3. noteikt FKTK tiesības izdot administratīvo aktu, ar kuru tā uzliktu par pienākumu finanšu un kapitāla tirgus dalībniekam veikt savas darbības neatkarīgu pārbaudi.  4. noteikt pienākumu kredītiestādēm, maksājumu iestādēm, elektroniskās naudas iestādēm izstrādāt personas un valdes locekļa, kas atbildīgs par šā likuma prasību ievērošanu, piemērotības novērtēšanas politiku un dokumentēt atbildīgās personas novērtējumu, kā arī procedūrās skaidri norādīt atbildīgo personu noziedzīgi iegūtu līdzekļu legalizācijas un terorisma finansēšanas novēršanas jomā pilnvaru un pienākumu sadali un kārtību, kādā tiek nodrošināta atbildīgo personu darbības uzraudzība.  5. noteikt FKTK tiesības izdot normatīvos noteikumus par informācijas sniegšanu noziedzīgi iegūtu līdzekļu legalizācijas un terorisma finansēšanas novēršanas uzraudzības un kontroles īstenošanai. | FKTK, FM | | | 1. 2016.gada 1.augusts 2. 2016.gada 30.decembris 3. Iekšējo normatīvo aktu izstrāde 2016.gada 1.augusts 4. 2016.gada 31.maijs 5. IZPILDĪTS |
|  | | (e) veic neatliekamus pasākumus, lai veicinātu saukšanu pie atbildības par noziedzīgi iegūtu līdzekļu legalizāciju (Konvencijas 7.pants; 2009.gada Rekomendācija III(ii)). | 1. 2015.gada 7.decembrī ĢP Darbības analīzes un vadības departamenta Starptautiskās sadarbības nodaļas virsprokurore izdeva rīkojumu, kurā noteikts, ka prokuratūrā, pieņemot lēmumu par ārvalsts tiesiskās palīdzības lūguma izpildes pieļaujamību, gadījumos, ja lūgumā ir minēti koruptīvi noziedzīgi nodarījumi, par lūguma izpildes iestādi jānosaka KNAB, neatkarīgi no lūgumā minētajiem saistītajiem noziedzīgajiem nodarījumiem. Tādā veidā tiks nodrošināts, ka KNAB saņem izpildei šos tiesiskās palīdzības lūgumus un gadījumā, ja tie satur informāciju par ārvalstu amatpersonas kukuļošanas gadījumiem un ar to saistītiem naudas atmazgāšanas gadījumiem, var efektīvi reaģēt uz aizdomām.    2016.gada 5.janvārī ĢP Krimināltiesiskā departamenta virsprokurors izdeva rīkojumu par īpaši aktuālu krimināllietu kategorijām, ar kuru prokuratūrā 2016.gada 1.pusgadā arī noziedzīgi iegūtu līdzekļu legalizēšana tiek atzīta par īpaši aktuālu krimināllietu.  Atzīt noziedzīgi iegūtu līdzekļu legalizēšanas izmeklēšanu par īpaši aktuālu krimināllietu prokuratūrā 2016.gada 2.pusgadā. | ĢP | | | 2016.gada 31.decembris |
| 2. 2016.gada 13.janvārī KNAB telpās notika Noziedzīgi iegūtu līdzekļu legalizācijas novēršanas dienesta vadītās apmācības KNAB amatpersonām par tiesiskā regulējuma aktualitātēm saistībā ar legalizācijas novēršanu, informācijas apmaiņas un sadarbības iespēju pilnveidošanas iespējām.  2016.gada aprīlī tiks uzsākta projekta “Valsts pārvaldes cilvēkresursu profesionālā pilnveide labāka regulējuma izstrādē korupcijas novēršanas un ēnu ekonomikas mazināšanas jomā” īstenošana, kura ietvaros plānoti vairāki apmācību moduļi kontrolējošo un uzraugošo institūciju darbiniekiem, tajā skaitā apmācības KNAB izmeklētājiem par noziedzīgi iegūtu līdzekļu legalizācijas un ārvalstu amatpersonu kukuļošanas gadījumu izmeklēšanu un pierādīšanu. Projekta ietvaros plānoto aktivitāšu īstenošana nostiprinās KNAB izmeklētāju un arī citu tiesībsargājošo institūciju izmeklētāju izpratni un zināšanas par noziedzīgi iegūtu līdzekļu legalizācijas un kukuļošanas nodarījumu kopības konstatēšanu.  KNAB 2016.gada janvārī aktualizēs jautājuma par vienotā kredītiestāžu kontu reģistra izveidi iekļaušanu Ēnu ekonomikas apkarošanas plānā, kas netiešā veidā sekmētu tiesībsargājošo institūciju iespējas izmeklēt noziedzīgi iegūtu līdzekļu legalizāciju. | KNAB | | | 2017.gada 1.oktobris |
| 3. Metodiskā materiāla izstrāde VP Galvenās kriminālpolicijas pārvaldes Ekonomisko noziegumu apkarošanas pārvaldē lai palīdzētu izprast gan darbu ar kriminālprocesu par noziedzīgi iegūtu mantu, ar KD materiāliem un kriminālprocesiem, kuri uzsākti par noziedzīgi iegūtu līdzekļu legalizēšanu.  4. ARO praktisks pielietojums (arvien aktīvāka ARO iesaiste VP Galvenās kriminālpolicijas pārvaldes Ekonomisko noziegumu apkarošanas pārvaldes un citu VP Galvenās kriminālpolicijas pārvaldes struktūrvienību lietvedībā esošajos kriminālprocesos).  5.Aktivizēt VP darbu, nosūtot pēc Krimināllikuma 195.panta uzsākto kriminālprocesu citām valstīm vadoties pēc Kriminālprocesa likuma 743. un 744.pantiem ar ĢP starpniecību, to pievienošanai kriminālprocesiem par predikatīvajiem noziegumiem, kuros ir veiktas visas nepieciešamas izmeklēšanas darbības un ir pieņemti lēmumi par personas atzīšanu par aizdomās turēto. (ENAP 2015.gadā nosūtīja 14 tādus kriminālprocesus, 2014.gadā – 8 un 2013.gadā – 4 kriminālprocesus, tostarp uz Franciju, Kazahstanu, Beļģiju, Spāniju, Ukrainu, Baltkrieviju, Krievijas Federāciju u.c.). | VP | | | 3.Pastāvīgi  4.2016.gada 1.oktobris  5.Pastāvīgi |
| 6.VP nepieciešams pieslēgties *FIU.NET* Biroja izstrādātajai un jau kopš 2014.gada izmantojamai lietotnei *Ma3tch*, kas arī paātrinātu informācijas apmaiņu starp dalībvalstīm. Tiks organizēta tikšanās VP, ĢP un KD amatpersonu vidū, lai vienotos par VP pieslēgšanu *Ma3tch*. | VP, ĢP, KD | | | 2017.gada 1.oktobris |
| 7. Līdz 2016.gada beigām plānots iesniegt nepieciešamos grozījumus nacionāla centralizēta banku kontu reģistra izveidei, kas iekļaus informāciju par fizisko un juridisko personu (rezidentu un nerezidentu) banku kontiem, lai efektivizētu kompetento iestāžu darbību, iegūstot operatīvi informāciju bez papildu pieprasījuma kredītiestādēm par klienta kontiem. Papildus tam plānots iesniegt nepieciešamos grozījumus, kas paredzēs Uzņēmumu reģistram pienākumu nodrošināt informācijas par patiesā labuma guvēju reģistrēšanu un izsniegšanu kompetentajām iestādēm. | FM, VP | | | 2016.gada 30.decembris |
| ***Rekomendācijas, lai nodrošinātu efektīvu ārvalstu amatpersonu kukuļošanas un ar to saistīto noziedzīgo nodarījumu izmeklēšanu, kriminālvajāšanu un sodīšanu*** | | | | | | | |
|  | **9. Attiecībā uz ārvalstu amatpersonu kukuļošanas un ar to saistīto noziedzīgo nodarījumu izmeklēšanu un kriminālvajāšanu WGB rekomendē, lai Latvija:**  (a) veic pasākumus, nodrošinot, ka KNAB izmeklētāji sistemātiski veic padziļinātas diskusijas ar uzraugošo prokuroru visās ārvalstu amatpersonu kukuļošanas lietās (Konvencijas 5.pants un 27.komentārs; 2009.gada Rekomendācija V un I Pielikums D); | | 1.KNAB nodrošina, ka KNAB izmeklētāji sistemātiski veic padziļinātas diskusijas ar uzraugošo prokuroru visās ārvalstu amatpersonu kukuļošanas lietās.  2. Ir sagatavots ĢP Krimināltiesiskā departamenta virsprokurora rīkojums prokuroriem par nepieciešamību ārvalstu amatpersonu kukuļošanas lietās nodrošināt regulāras tikšanās ar izmeklētājiem, lai apspriestu izmeklēšanas gaitu un virzienu un veicamās izmeklēšanas darbības, kā arī šajās lietās pievērst uzmanību noziedzīgu nodarījumu izmeklēšanai, kas saistīti ar pārkāpumiem grāmatvedībā. | | KNAB, ĢP | | 1.Pastāvīgi  2. IZPILDĪTS |
|  | (b)  (*i) nosaka skaidrus noteikumus, nodrošinot, ka visa informācija par ārvalstu amatpersonu kukuļošanu tiek sistemātiski nodota izmeklēšanai KNAB,*  *(ii) nodrošina, ka visas ticamās ziņas par ārvalstu amatpersonu kukuļošanu tiek proaktīvi izmeklētas, un*  *(iii) pilnībā izmanto plaša spektra pieejamās izmeklēšanas pasākumus, pēc nepieciešamības (Konvencijas 5.pants un 27.komentārs; 2009.gada Rekomendācija II un V un I Pielikums D);* | | 2015.gadā KNAB nosūtīja vēstuli visām tiesībsargājošām institūcijām un ĢP, informējot par institucionālo piekritību un lūdzot sniegt to rīcībā esošu vai nonākušu informāciju, kas liecina par ārvalstu amatpersonas kukuļošanu vai gatavošanos šādam noziedzīgam nodarījumam.  2015.gada novembrī apmācībās KNAB izmeklētāji tika informēti par norādītājam rekomendācijām.  Rekomendācijas ir ietvertas KNAB 2016.gada darba plānā.  2015.gada 7.decembrī ĢP Darbības analīzes un vadības departamenta Starptautiskās sadarbības nodaļas virsprokurore izdeva rīkojumu, kurā noteikts, ka prokuratūrā, pieņemot lēmumu par ārvalsts tiesiskās palīdzības lūguma izpildes pieļaujamību, gadījumos, ja lūgumā ir minēti koruptīvi noziedzīgi nodarījumi, par lūguma izpildes iestādi jānosaka KNAB, neatkarīgi no lūgumā minētajiem saistītajiem noziedzīgajiem nodarījumiem. Tādā veidā tiks nodrošināts, ka KNAB saņem izpildei šos tiesiskās palīdzības lūgumus un gadījumā, ja tie satur informāciju par ārvalstu amatpersonas kukuļošanas gadījumiem un ar to saistītiem nodarījumiem, var efektīvi reaģēt uz aizdomām. | | ĢP, KNAB | | 2016.gada 1.oktobris |
|  | (c) nodrošina regulāras apmācības KNAB, prokuratūras un tiesu varas pārstāvjiem par  *(i) ārvalstu amatpersonu kukuļošanu un ar to saistītiem noziedzīgiem nodarījumiem,*  *(ii) juridisko personu atbildību;*  *(iii) konfiskācijas pasākumiem;*  *(iv) izmeklēšanas metodēm, ieskaitot grāmatvedības un informācijas tehnoloģiju ekspertīzes un*  *(v) vienošanās piemērošana ārvalstu amatpersonu kukuļošanas lietās, ieskaitot 2014.gadā izdotās vadlīnijas par atbrīvošanu no kriminālatbildības par kukuļošanu (Konvencijas 5.pants un 27.komentārs; 2009.gada Rekomendācija II un V un I Pielikums D);* | | 1. Projekta “Valsts pārvaldes cilvēkresursu profesionālā pilnveide labāka regulējuma izstrādē korupcijas novēršanas un ēnu ekonomikas mazināšanas jomā” ietvaros plānoti vairāki apmācību moduļi kontrolējošo un uzraugošo institūciju darbiniekiem, tajā skaitā apmācības KNAB izmeklētājiem, prokuroriem un tiesnešiem par noziedzīgi iegūtu līdzekļu legalizācijas, ārvalstu amatpersonu kukuļošanu, juridisko personu atbildību par noziedzīgiem nodarījumiem, noziedzīgās mantas konfiskāciju, izmeklēšanas metodēm.  2. Projekta „Tiesu varas un tiesībaizsardzības iestāžu darbinieku cilvēkresursu kapacitātes stiprināšana” ietvaros tiks īstenotas apmācības par ārvalstu amatpersonu kukuļošanas nodarījumu, šo lietu atklāšanu un izmeklēšanu, piespiedu ietekmēšanas līdzekļu piemērošanu juridiskajām personām, grāmatvedības un informācijas tehnoloģiju ekspertīzēm. | | 1.VK, VAS, KNAB  2. TM, TA, KNAB, ĢP | | 2017.gada 1.oktobris |
|  | (d) veic pasākumus, nodrošinot, ka ar ārvalstu amatpersonu kukuļošanu saistītie grāmatvedības pārkāpumi tiek pilnībā izmeklēti un atbilstoši tiek uzsākta kriminālvajāšana (Konvencijas 5.pants un 27.komentārs; 2009.gada Rekomendācijas I Pielikums D); | | 1.Rekomendācija ir iekļauta KNAB 2016.gada rīcības plānā. 2016.gada aprīlī plānots uzsākt projekta “Valsts pārvaldes cilvēkresursu profesionālā pilnveide labāka regulējuma izstrādē korupcijas novēršanas un ēnu ekonomikas mazināšanas jomā” īstenošanu, kura ietvaros plānoti vairāki apmācību moduļi kontrolējošo un uzraugošo institūciju darbiniekiem, tajā skaitā apmācības KNAB izmeklētājiem par grāmatvedības pārkāpumu izmeklēšanu saistībā ar (nacionālo un ārvalsts) amatpersonu kukuļošanas gadījumiem. | | 1.VAS, KNAB | | 1. Pastāvīgi |
| 2. Ir sagatavots ĢP Krimināltiesiskā departamenta virsprokurora rīkojums prokuroriem par nepieciešamību ārvalstu amatpersonu kukuļošanas lietās nodrošināt regulāras tikšanās ar izmeklētājiem, lai apspriestu izmeklēšanas gaitu un virzienu un veicamās izmeklēšanas darbības, kā arī šajās lietās pievērst uzmanību noziedzīgu nodarījumu izmeklēšanai, kas saistīti ar pārkāpumiem grāmatvedībā. | | 2. ĢP | | 2. IZPILDĪTS |
|  | (e) atbilstoši situācijai un saskaņā ar normatīvajiem aktiem, padara sabiedrībai pieejamu informāciju par vienošanos ārvalstu amatpersonu kukuļošanas lietās, ieskaitot lietas apstākļus, vienošanās pamatojumu, vienošanās noteikumus un piemēroto sodu (Konvencijas 5.pants un 27.komentārs; 2009.gada Rekomendācija V un I Pielikums D); | | Nodrošināt informācijas par spēkā stājušos vienošanos ārvalstu amatpersonu kukuļošanas lietās publicēšanu. | | TM | | 2017.gada 1.oktobris |
|  | (f) veic pasākumus, nodrošinot, ka KNAB izmeklēšanas norisinās bez liekas kavēšanās (Konvencijas 6.pants un 2009.gada Rekomendācija V). | | Rekomendācija iekļauta KNAB 2016.gada darba plānā. Pilnveidojami un pārskatāmi iekšējie normatīvie akti, kuros ietveramas vadlīnijas rīcībai, lai nodrošinātu, ka saņemtā informācija par iespējamo ārvalstu amatpersonu kukuļošanu tiktu pārbaudīta iespējami ātri, tādējādi sekmējot to, ka KNAB izmeklēšana norisinās bez liekas kavēšanās. Nodrošināmas pastāvīgas apmācības izmeklētājiem. | | KNAB | | 2017.gada 1.oktobris |
|  | **10. Attiecībā uz KNAB spējām un neatkarību WGB rekomendē, lai Latvija:**  (a) nodrošina, ka personāla jautājumi netraucē KNAB spējai izmeklēt ārvalstu amatpersonu kukuļošanu (Konvencijas 5.pants un 27.komentārs; 2009.gada Rekomendācija II, III(i), V un I Pielikums D); | | KNAB izmeklēšanas kapacitāte tiek stiprināta regulāri, izmantojot šim mērķim ES finanšu programmas. Kopš 2012.gada vairāk kā 1,2 milj. *euro* ir apgūti KNAB izmeklēšanas un operatīvās darbības stiprināšanai. 2015.gadā minētā mērķa īstenošanai apgūti 200 000 *euro*.  Sadarbībā ar partnerdienestiem Polijā un Lietuvā KNAB piedalījās projekta īstenošanā, kura ietvaros KNAB izmeklētājiem bija iespēja piedalīties apmācībās par kukuļošanas, noziedzīgi iegūtu līdzekļu legalizācijas izmeklēšanu un korupcijas risku noteikšanu. Savukārt sadarbībā ar Igaunijas Tieslietu ministriju, Dānijas Prokuratūru un Katalonijas Pretkrāpšanas biroju KNAB piedalās projekta ieviešanā par privātā sektora korupcijas izmeklēšanu. 2016.gada 10.-12.februārī 8 KNAB izmeklētāji, ĢP, VP un Iekšējā drošības biroja pārstāvji piedalīsies projekta noslēguma konferencē.  2016.gada aprīlī tiks uzsākta projekta “Valsts pārvaldes cilvēkresursu profesionālā pilnveide labāka regulējuma izstrādē korupcijas novēršanas un ēnu ekonomikas mazināšanas jomā” īstenošana, kura ietvaros plānoti vairāki apmācību moduļi kontrolējošo un uzraugošo institūciju darbiniekiem, tajā skaitā apmācības KNAB izmeklētājiem par noziedzīgi iegūtu līdzekļu legalizācijas, ārvalstu amatpersonu kukuļošanas izmeklēšanu un pierādīšanu. Projekta ietvaros plānoto aktivitāšu īstenošana nostiprinās KNAB izmeklētāju un arī citu tiesībsargājošo institūciju izmeklētāju izpratni un zināšanas par noziedzīgi iegūtu līdzekļu legalizācijas un kukuļošanas nodarījumu kopības konstatēšanu, atbildības piemērošanu juridisko personām.  Projekta „Tiesu varas un tiesībaizsardzības iestāžu darbinieku cilvēkresursu kapacitātes stiprināšana” ietvaros tiks īstenotas apmācības par ārvalstu amatpersonu kukuļošanas nodarījumu, šo lietu atklāšanu un izmeklēšanu, piespiedu ietekmēšanas līdzekļu piemērošanu juridiskajām personām, grāmatvedības un informācijas tehnoloģiju ekspertīzēm.  Nodrošināma visu izmeklētāju vakanču aizpildīšana un iestādei pieejamo finanšu līdzekļu ietvaros nodrošināma izmeklētāju atlīdzības pārskatīšana. | | KNAB | | 2016.gada 1.oktobris |
|  | (b) veic grozījumus tiesību aktos (i) precizējot ar likumu noteikto pamatu KNAB priekšnieka atstādināšanai no amata; un (ii) konkretizējot atstādināšanas no amata komisijas sastāvu un (iii) pieļaujot atstādināšanu no amata vienīgi, ja komisija rod pamatojumu (Konvencijas 5.pants un 27.komentārs; un 2009.gada Rekomendācija V un I Pielikums D); | | **IZPILDĪTS**  2016.gada 5.aprīlī stājās spēkā [grozījumi Korupcijas novēršanas un apkarošanas biroja likumā](http://likumi.lv/ta/id/281093-grozijumi-korupcijas-noversanas-un-apkarosanas-biroja-likuma) | | | | |
|  | (c) veic pasākumus, nodrošinot, ka valdība turpina atturēties no komentāriem, kas rada priekšstatu par politisku iejaukšanos KNAB darbā (Konvencijas 5.pants un 27.komentārs; 2009.gada Rekomendācija V un I Pielikums D); | | Informēt Ministru kabineta locekļus par rekomendāciju. | | VK | | Pastāvīgi |
|  | (d) paaugstina KNAB un citu attiecīgo valdības amatpersonu izpratni par Konvencijas 5.pantu (Konvencijas 5.pants un 27.komentārs; 2009.gada Rekomendācija V un I Pielikums D). | | Informēt Ministru kabineta locekļus par Konvencijas 5.panta prasībām.  Iekļaut KNAB darbinieku un prokuroru apmācībās informāciju par Konvencijas 5.panta prasībām. | | KNAB, VK, ĢP | | Patstāvīgi |
|  | **11. Attiecībā uz statistiku WGB rekomendē, lai Latvija:**  (a) nodrošina detalizētu informāciju par KNAB veiktajām izmeklēšanām, ieskaitot sarežģīto lietu skaitu un veiksmīgi izmeklēto lietu skaitu (Konvencijas 5.pants un 27.komentārs; un 2009.gada Rekomendācija V un I Pielikums D); | | Norādītā rekomendācija ir iekļauta KNAB 2016.gada darba plānā.  KNAB Izmeklēšanas nodaļā tiek nodrošināta sistemātiska uzskaite par visiem KNAB izmeklētāju uzsāktajiem kriminālprocesiem un par pieņemtajiem svarīgākajiem lēmumiem šo kriminālprocesu ietvaros (izbeigšana, nosūtīšana izmeklēšanai pēc piekritības, nosūtīšana kriminālvajāšanas uzsākšanai u.c.). | | KNAB | | 2017.gada 1.oktobris |
|  | (b) uztur aptverošu statistiku par (i) kavēšanos procesos un lietām, kurās ir iestājies noilgums; un (ii) ienākošajiem un izejošajiem savstarpējas tiesiskas palīdzības (STP) un izdošanas lūgumiem, ieskaitot saistītos noziedzīgos nodarījumus, pieprasīto palīdzību, un izpildei nepieciešamo laiku (Konvencijas 5., 6. un 9.pants; 10. un 27.komentārs; 2009.gada Rekomendācija V un I Pielikums D). | | Norādītā rekomendācija ir iekļauta KNAB 2016.gada darba plānā.  KNAB Izmeklēšanas nodaļā tiek veikta sistemātiska statistikas datu uzskaite par kriminālprocesu izmeklēšanas laiku (kalendārās dienās), kā arī saņemtajiem un nosūtītajiem tiesiskās palīdzības lūgumiem. No 2016.gada ir uzsākta sistemātiska statistikas uzskaite arī par izbeigtajiem kriminālprocesiem un izbeigšanas pamatu, tostarp, par kriminālprocesiem, kuros ir iestājies noilgums. | | KNAB | | 2017.gada 1.oktobris |
|  | **12. Attiecībā uz (STP) un izdošanu WGB rekomendē, lai Latvija:**  (a) veic visus nepieciešamos pasākumus, nodrošinot, ka STP būtu iespējams sniegt ar ārvalstu amatpersonu kukuļošanu saistītā nekriminālā procesā pret juridisku personu (Konvencijas 9.pants; 2009.gada Rekomendācija III(ix) un XIII(iv) s); | | Izvērtēt tiesisko regulējumu, nepieciešamības gadījumā izstrādājot grozījumu likumprojektu, lai nodrošinātu rekomendācijas izpildi. | | TM, ĢP | | 2017.gada 1.oktobris |
|  | (b) veic grozījumus tiesību aktos, skaidri nosakot, ka gadījumos, ja tiek atteikta personas izdošana, pamatojoties uz to, ka tā ir Latvijas pilsonis, tiek uzsākta personas kriminālvajāšana, pārskatot KPL grozījuma projektu, kurš šobrīd atrodas Parlamentā (Konvencijas 10.pants; 2009.gada Rekomendācija III(ix) un XIII(iv)). | | **IZPILDĪTS**  2016.gada 23.martā stājās spēkā grozījumi Kriminālprocesa likumā. | | | | |
|  | **13. Attiecībā uz ārvalstu amatpersonu kukuļošanas noziedzīgo nodarījumu WGB rekomendē, lai Latvija veic labojumus savos tiesību aktos, nodrošinot, ka:**  (a) tiešs nodoms, kā tas ir definēts Latvijas tiesību aktos, atbilstu Konvencijas 1.pantā minētajam (Konvencijas 1.pants); | | Tiks organizēta zinātniski praktiskā konference, balstoties uz tās iznākumu, tiks izstrādāti grozījumi Krimināllikumā. | | TM, KNAB, ĢP. | | 2017.gada 1.oktobris |
|  | (b) noziedzīgais nodarījums skaidri ietver  (*i) kukuļa solījumu, un*  *(ii) valsts amatpersonas no jebkuras organizētas ārvalstu teritorijas, piemēram, autonomas teritorijas vai atsevišķas muitas teritorijas, (Konvencijas 1.pants; 2009.gada Rekomendācija III(ii) un V).* | | **IZPILDĪTS**  2016.gada 7.aprīlī stājās spēkā grozījumi Krimināllikumā. | | | | |
|  | **14. Attiecībā uz juridisku personu atbildību WGB rekomendē, lai Latvija:**  (a) nodrošina vadlīnijas praktiķiem juridisko personu atbildības interpretācijā KL 701.panta kontekstā, ieskaitot skaidrojošas rokasgrāmatas un apmācības (Konvencijas 2.pants; 2009.gada Rekomendācija I Pielikums B); | | Prokuratūras 2017.gada I pusgada darba plānā iekļaut punktu par problēmu identificēšanu praksē Latvijas Republikā procesos par piespiedu ietekmēšanas līdzekļu piemērošanu juridiskajām personām, sniedzot priekšlikumus par konstatēto problēmu risinājumiem.  Projekta „Tiesu varas un tiesībaizsardzības iestāžu darbinieku cilvēkresursu kapacitātes stiprināšana” ietvaros tiks īstenotas apmācības par piespiedu ietekmēšanas līdzekļu piemērošanu juridiskajām personām. | | ĢP | | 2016.gada 31.decembrī |
|  | (b) veic grozījumus KPL, nodrošinot, ka procesu par piespiedu ietekmēšanas līdzekļu piemērošanu juridiskai personai par ārvalstu amatpersonas kukuļošanu var uzsākt gadījumos, kad kukuļošanu veikusī fiziskā persona mirusi vai notiesāta (Konvencijas 2. un 3.pants; 2009.gada Rekomendācija III(ii) un I Pielikums B). | | **IZPILDĪTS**  2016.gada 23.martā stājās spēkā [grozījumi Kriminālprocesa likumā](http://likumi.lv/ta/id/280784-grozijumi-kriminalprocesa-likuma). | | | | |
|  | **15. Attiecībā uz sankcijām un konfiskāciju par ārvalstu amatpersonu kukuļošanu un ar to saistītiem likumpārkāpumiem WGB rekomendē, lai Latvija:**  (a) pieņem grozījumu projektu, kas attiecas uz  *(i) KL 322.pantu un paaugstina maksimālo brīvības atņemšanas termiņu starpniekiem līdz pieciem gadiem un*  *(ii) maksimālo naudas sodu par ārvalstu amatpersonu kukuļošanu, grāmatvedības pārkāpumiem un noziedzīgi iegūtu līdzekļu legalizēšanu (Konvencijas 3(1).pants);* | | **IZPILDĪTS**  2015.gada 3.decembrī stājās spēkā grozījumi Krimināllikumā. | | | | |
|  | b) veic pasākumus, nodrošinot, ka sankcijas, kas piemērotas fiziskām un juridiskām personām par  (i) grāmatvedības pārkāpumiem,  (ii) ārvalstu amatpersonu kukuļošanu, ieskaitot vienošanos, ir efektīvas, samērīgas un atturošas (Konvencijas 3. un 8.pants); | | Projekta „Tiesu varas un tiesībaizsardzības iestāžu darbinieku cilvēkresursu kapacitātes stiprināšana” ietvaros tiks īstenotas apmācības tiesnešiem. | | TM | 2017.gada 1.oktobris | |
|  | (c) veic pasākumus, nodrošinot, ka tiesībsargājošās iestādes un prokurori regulāri prasītu konfiskāciju korupcijas lietās (Konvencijas 3(3).pants). | | 1. Iekļauts KNAB 2016.gada darba plāna 5.9.uzdevuma 14.punktā.  2. ĢP Darbības analīzes un vadības departamenta virsprokurors ir sagatavojis informatīvu vēstuli par nepieciešamību rūpīgi izvērtēt mantisko jautājumu risinājumu kriminālprocesos par ārvalstu amatpersonu kukuļošanu, sekot līdzi, lai tiek ievēroti Kriminālprocesa likuma 27.nodaļas „Rīcība ar noziedzīgi iegūtu mantu” nosacījumi un tiek izmantotas Kriminālprocesa likumā paredzētās iespējas noziedzīgi iegūtas mantas konfiskācijai. | | KNAB, ĢP | 1.2017.gada 1.oktobris  2.IZPILDĪTS | |

Tieslietu ministrs Dzintars Rasnačs

15.06.2016. 9:26

6753

D.Spūle

67036733, [dina.spule@tm.gov.lv](mailto:dina.spule@tm.gov.lv)